**David Marshall Coulthard** (\* 27. marec 1971 Twynholm) je bývalý škótsky pilot Formuly 1, víťaz 13 Grand Prix. Pôsobil v tímoch Williams, McLaren a Red Bull. Žije v Monaku a od roku 2010 preteká v sérii DTM.

Kariéra
-------

Coulthard začínal na motokárach a v rokoch 1982 – 1988 získal tri tituly škótskeho šampióna, titul britského super šampióna v juniorskej kategórii a titul otvorených majstrovstiev Škótska dospelých. V šampionáte *Formula Ford* získal v roku 1989 majstrovský titul, nasledovala *Formula 3000* a v roku 1993 Formula 1. 

### Formula 1

V roku 1993 sa stal Coulthard testovacím jazdcom tímu **Williams**-Renault. V nasledujúcom roku pokračoval ako testovací jazdec, no po tragickej havárii Ayrtona Sennu sa stal pretekárskym jazdcom po boku Damona Hilla. Dobré výsledky a konečné 8. miesto mu vyniesli zmluvu pre sezónu 1995. Davidov talent a dobrý monopost mu priniesol víťazstvo na Grand Prix Portugalska a 5 pole position a sezónu ukončil na 3. mieste.

V sezóne 1996 sa David stal pilotom **McLarenu**, kde sa stal tímovým kolegom Mikku Häkkinena a skončil na celkovom 7. mieste. Úspešnejší bol v nasledujúcej sezóne, kedy sa po diskvalifikácii Michaela Schumachera posunul z konečnej štvrtej na tretiu priečku. Sezóna 1998 sa niesla v duchu tímovej réžie v prospech Miku Häkkinena a David tak napokon obhájil 3. miesto. V podobnom duchu sa niesla i sezóna 1999, kedy bola prioritou tímu obhajoba Fínovho titulu a David tak skončil v celkovom hodnotení na 4. mieste. 

Zmenu priniesla až sezóna 2000, kedy bol David s Mikom a Michaelom Schumacherom hlavným ašpirantom na zisk titulu. Konečné 3 víťazstvá a 8 pódií však napokon stačilo až na 3. miesto. Sezóna 2001 bola pre Škóta najúspešnejšia, keď niekoľkokrát porazil tímového kolegu, no šampionátu jednoznačne kraľoval Michael Schumacher na Ferrari. Pre rok 2002 sa na miesto končiaceho Mikku Häkkinena dostal ďalší Fín Kimi Räikkönen, ktorý výkonmi prekonával skúseného Davida, ktorý ukončil sezónu na 5. a v nasledujúcom roku až na 7. mieste. V roku 2004 už nedosiahol na stupne víťazov, čo ho zosunulo na celkovú 10. priečku, ktorá predznamenala i jeho odchod z tímu McLaren.

Skúsenosti Davida mu priniesli pre rok 2005 zmluvu s novým tímom **Red Bull**, kde pôsobil nasledujúce 4 sezóny. V prvom roku dosiahol bodový výsledok z predošlého roku a skončil 12. v sezóne 2006 získal tretie miesto v GP Monaka a klesol v konečnom poradí na 13. miesto. Zmeny v tíme Red Bull znamenali zvýšenie potenciálu pre sezónu 2007, kedy sa druhým pilotom stal Mark Webber a David získal 14 bodov, čo stačilo na 10. miesto. Sezóna 2008 sa niesla v duchu premenlivých výkonov a na svoje posledné pódium, druhé v Red Bulle, dosiahol David na GP Kanady, kde získal 3. miesto. Zisk 8. bodov stačil len na 16. miesto a David sa s Formulou 1 rozlúčil GP Brazílie.

Po ukončení pretekárskej kariéry prijal David ponuku tímu Red Bull na pozíciu konzultanta a testovacieho pilota, kde pôsobil nasledujúce dve sezóny. V roku 2010 a 2011 sa objavil za volantom Mercedesu ako pilot v seriáli **DTM**.

Zaujímavosti a rekordy
----------------------

David Coulthard je:

* najlepšie bodujúcim Britom v histórii Formuly 1 (533 bodov)
* členom „klubu 200" s absolvovanými 200 a viac GP (spolu s Patresem, Schumacherom, Barrichellom, Bergerom, de Cesariom, Piquetom a Alesim)
* pilotom, ktorý získal pre Red Bull prvé pódiové umiestnenie (GP Monaka 2006)

Galéria
-------

* Monopost F3000 (1993)Monopost F3000 (1993)
* David v monoposte Williams (1994)David v monoposte Williams (1994)
* Pôsobenie v McLarene, počas GP Kanady 1998Pôsobenie v McLarene, počas GP Kanady 1998
* Pit stop McLarenu v Monze (2004)Pit stop McLarenu v Monze (2004)
* Coulthard v monoposte Red Bull Racing pri GP Kanady 2005Coulthard v monoposte Red Bull Racing pri GP Kanady 2005
* Za volantom Mercedesu v sérii DTMZa volantom Mercedesu v sérii DTM

Iné projekty
------------

Commons
* Spolupracuj na Commons Commons ponúka multimediálne súbory na tému **David Coulthard**

Externé odkazy
--------------

* Oficiálna stránka Davida Coultharda
* David Coulthard - video z cyklu ČT

Zdroj
-----

* *Tento článok je čiastočný alebo úplný preklad článkov David Coulthard na anglickej Wikipédii a David Coulthard na českej Wikipédii.*

Autoritné údaje: * GND: 121304779
* ISNI: 0000 0000 9993 3628
* LCCN: n98044818
* VIAF: 72246132
* WorldCat: lccn-n98044818